ત્રણ મહિનામાં ખાંડ શેરોમાં ૨૫ ટકા જેવું નેગેટિવ રિટર્ન મળ્યું છે, જેની સામે સેન્સેક્સમાં વધ્યા આંકથી ચાર ટકા જેવું નકારાત્મક રિટર્ન છૂટે છે. સરકારી પેકેજ પછી પણ ખાંડ શેરોમાં તેજી નથી આવી તે સૂચવે છે કે તેજીવાળા છેલ્લા કેટલાક સમયથી આ ઇન્ડસ્ટ્રીઝથી દૂર થઈ ગયા છે. ખાંડ ઉદ્યોગને આપવામાં આવેલી રાહતથી કંપનીઓની સ્થિતિમાં વિશેષ સુધારો થવાની સંભાવના ઓછી મૂકવામાં આવે છે અને તેને કારણે પેકેજ ઓપરેટરો-ટ્રેડરોને આકર્ષી શક્યું નથી. ખાંડ મિલો દ્વારા ખેડૂતોને ચૂકવવાના નીકળતા Rs ૨૨,૦૦૦ કરોડ માટે સરકારની દરમિયાનગીરી રૂપે Rs ૮,૫૦૦ કરોડનું પેકેજ જાહેર કરાયું. સરકારના આ પગલાને બજારના વર્ગોમાં ખાસ પ્રતિસાદ નહીં જોવાવાનું કારણ આગામી વર્ષે પણ ખાંડનું વિક્રમ ઉત્પાદન થવાનો અંદાજ અને વૈશ્વિક સ્તરે ખાંડના ઉત્પાદનની યથાવત્ રહેનારી સ્થિતિને કારણે નિકાસ ભાવ બિનપડતર રહેવાનું હતું. શુગર ઇન્ડસ્ટ્રીઝનું એસોસિયેશન ઇસ્માના અંદાજ અનુસાર, ખાંડ સીઝન ઓક્ટોબર ૨૦૧૭ - એપ્રિલ ૨૦૧૮ દરમિયાન ઉત્પાદન ૩૧૦ લાખ ટન હતું જે સંપૂર્ણ સીઝનમાં ૩૧૫થી ૩૨૦ લાખ ટનનું રહેશે. વર્ષ ૨૦૧૬-'૧૭ના ૨૦૩ લાખ ટનની સરખામણીએ ૫૫થી ૫૭ ટકા વધુ ઉત્પાદન રહેશે. ઓપનિંગ સ્ટોક સાથે કુલ સ્ટોકને ધ્યાનમાં લઈએ તો ૩૫૪ લાખ ટન આસપાસ રહે છે જેની સામે ૨.૫ ટકાના ગ્રોથ અંદાજ સાથે વપરાશ ૨૫૨ લાખ ટન રહેવાની ધારણા છે. આથી આગામી વર્ષે લગભગ ૧૦૦ લાખ ટનથી વધુ ઓપનિંગ સ્ટોક રહે તેવી ગણતરીને જોતાં સ્થાનિકમાં ખાંડનો માલ ભરાવો થવાની સંભાવનાને કારણે જ સરકારી પેકેજ આકર્ષણ ઊભું કરી શક્યું નથી.